અને ઘણા ઉત્સવપ્રિય આત્માઓ કંકોતરી મળતાં જ લગ્નમાં પહોંચી જતા. પેટ શરમાય નહીં એટલું જમતાં, ધોરણસર ચાંલ્લો કરતા. તો કેટલાક લોકો કંકોતરી મળે એટલે માળિયામાં પડેલ ટ્રંકમાંથી ચાંલ્લાની નોટ શોધી એમાં જોઇ લેતા કે આપણી મંજુનાં લગ્નમાં બાલાભાઇનો કેટલો ચાંલ્લો આવેલો? આપણે પણ એટલો જ કરવાનો-દસ વરસમાં મોંઘવારી ક્યાં ખાસ વધી છે! અને અમુક વી.આઇ.પી.ઓ કોઇકને ત્યાં લગ્નમાં ઉપકારના ધોરણે હાજરી આપે એ જ મોટો ચાંલ્લો ગણાય, એ લોકો માટે તો ટાઇમ જ મની હોય છે, પછી રોકડા ચાંલ્લાની શી વિસાત! મારી દીકરીનાં લગ્નપ્રસંગ અગાઉ મેં એક મહાનુભાવને પત્ર લખી હાજર રહેવા આમંત્રણ આપ્યું.